Nightwish

**Nightwish** je skupina hrajúca symfonický a power metal pochádzajúca z fínskeho mesta Kitee. Bola založená roku 1996 skladateľom a klaviristom Tuomasom Holopainenom, gitaristom Emppu Vuorinenom
a speváčkou Tarjou Turunen. Neskôr sa k nim pridal bubeník Jukka Nevalainen a basgitarista Sami Vänskä ktorý bol v roku 2001 nahradený Marcom Hietalom. Hietala, ktorý v Nightwish pôsobil aj ako mužský vokalista, kapelu opustil v roku 2021.  V roku 2005 kapela otvoreným listom vylúčila vtedajšiu speváčku Tarju a v roku 2007 ju nahradila Švédka Anette Olzon. Anette skupinu opustila v roku 2012, uprostred turné Imaginaerum World Tour, a na živých vystúpeniach ju dočasne nahradila Holanďanka Floor Jansen. V roku 2013 kapela oznámila, že Jansen sa stáva novou oficiálnou speváčkou Nightwish. V tom istom roku bol ako nový člen prijatý aj Troy Donockley, ktorý v kapele hrá na gajdy, flautu, píšťalu a taktiež je príležitostným vokalistom. V roku 2014 bolo oznámené, že bubeník Jukka Nevalainen si dáva v kapele krátku prestávku. Dôvodom bola jeho insomnia (nespavosť), ktorá mu nedovoľovala normálne fungovať na turné. V roku 2019 Nevalainen potvrdil, že z kapely odchádza natrvalo. Na poste bubeníka ho nahradil jeho dobrý kamarát Kai Hahto, ktorý sa už predtým podieľal na albume Endless Forms Most Beautiful. 

V domovskom Fínsku dosiahla skupina úspech už po vydaní prvého singlu The Carpenter a albumu Angels Fall First. Celosvetový úspech prišiel až postupne po vydaní albumov Oceanborn, Wishmaster a Century Child. Na ich nasledujúcom albume Once po prvýkrát spolupracovali s celým Londýnskym symfonickým orchestrom, albumu sa celosvetovo predalo viac ako 1 milión kópií. Na albume Dark Passion Play nahradila vylúčenú Tarju nová speváčka, Anette Olzon. Tento album je najdrahším fínskym albumom, celkové náklady naň prekročili 500.000€ a albumu sa celosvetovo predalo viac ako 2 milióny kusov. Nightwish sa stal najúspešnejším interpretom ich vydavateľstva – Nuclear Blast.

## História skupiny
### ''Angels Fall First'' (1996 – 1997)
Na myšlienku založiť skupinu Nightwish prišiel Tuomas Holopainen po noci strávenej pri táborovom ohni s priateľmi. Skupina bola sformovaná krátko nato v júli 1996. Tuomas prizval na tento projekt aj speváčku Tarju Turunen vďaka jej nadpriemerným speváckym schopnostiam, veľmi dobre známym na škole, ktorú navštevovali. Gitarista Erno "Emppu" Vuorinen bol posledným členom pôvodnej zostavy.

Ich štýl bol založený na Holopainenových experimentoch so syntetizátorom, akustickými gitarami a operným spevom Tarje Turunen. Od októbra do novembra 1996 nahrali títo traja hudobníci akustický demoalbum, ktorý obsahoval tri piesne – „The Forever Moments“, „Etiäinen“ a „Nightwish“, z ktorej si skupina odvodila svoje meno.

Na začiatku roku 1997 sa k skupine pridal bubeník Jukka Nevalainen a akustická gitara bola nahradená elektrickou gitarou. V apríli nahrala skupina v štúdiu sedem piesní vrátane vylepšenej verzie demopiesne „Etiäinen“. Piesne sa nachádzajú na limitovanej edícii albumu *[[Angels Fall First]]*, ktorý je jediným doteraz vydaným albumom, na ktorom spieva aj Tuomas Holopainen.

V máji toho istého roka uzavreli s fínskym nahrávacím štúdiom Spinefarm Records zmluvu na dve nahrávky. *Angels Fall First* bola vydaná v novembri a dosiahla 31. priečku fínskeho rebríčka predajnosti albumov. Predtým vydaný singel „The Carpenter“ dosiahol v rebríčku predávanosti fínskych singlov 3. priečku.

*Angels Fall First* neprijala kritika veľmi pozitívne, ohodnotila ho 2 z 5 a zdroje ako *The Metal Observer* uvádzajú, že jeho úroveň oproti ich neskorším dielam je slabá.

Prvý koncert odohrali v decembri 1997 v domovskom meste Kitee. Počas zimy 1997-98 skupina odohrala len sedem ďalších koncertov, pretože Jukka Nevalainen a Emppu Vuorinen si plnili povinnú základnú vojenskú službu a Tarja Turunen ešte nedokončila štúdium.

### ''Oceanborn / Wishmaster'' (1998 – 2000)
V 1998 sa basgitarista Sami Vänskä, starý priateľ Tuomasa Holopainena, pridal k skupine. Po natočení klipu k pesničke „The Carpenter“ vydali ďalší album *[[Oceanborn]]*. Album bol po stránke technickej aj textov progresívnejši a dokonalejší ako ich predchádzajúca nahrávka. V dvoch pesničkách („Devil and the Deep Dark Ocean“ a „The Pharaoh Sails to Orion“) sa predstavil aj Tapio Wilska (z fínskej folk metalovej skupiny Finntroll). Dostal sa na piatu priečku predávanosti vo Fínsku. Prvý singel z tohto albumu, „Sacrament of Wilderness“, sa okamžite dostal na prvé miesto v predávanosti fínskych singlov.

Druhým vydaným singlom bol „Walking in the Air“, cover verzia diela Howarda Blaka, časti soundtracku k animovanému filmu Snehuliak.

V 1999 nahrali singel „Sleeping Sun (Four Ballads of the Eclipse)“ pre zatmenie slnka v Nemecku. Počas prvých mesiacov sa v Nemecku predalo 15 000 kópií. *Oceanborn* sa stal zlatým albumom v auguste.

V 2000 sa Nightwish s piesňou „Sleepwalker“ zúčastnil fínskej kvalifikácie na Eurovíziu. V súťaži sa umiestnili na druhom mieste. Vyhrali divácke hlasovanie, ale rozhodcovia to odmietli. V máji vydali album *[[Wishmaster]]*, ktorý sa okamžite stal najpredávanejším albumom vo Fínsku a na pozícii sa udržal tri týždne. Počas týchto troch týždňov sa stal zlatým. *Wishmaster* bol napriek dlho očakávanému vydaniu albumov od Iron Maiden a Bon Joviho, ktoré boli vydané v rovnakej dobe, vyhlásený za album mesiaca v nemeckom časopise Rock Hard. Jediným singlom z tohto albumu bol „Deep Silent Complete“.

### ''Over the Hills and Far Away / Century Child'' (2001 – 2003)
V roku 2001 Nightwish nahrali cover verziu piesne Garyho Moora „Over the Hills and Far Away“ a spolu s niekoľkými novými pesničkami a prerábkami starých ju vydali na disku *Over the Hills and Far Away*. Na nahrávke sa podieľali Tony Kakko (z power metalovej skupiny Sonata Arctica) a Tapio Wilska. Takisto vydali aj VHS, DVD a CD so živými nahrávkami z Tampere, *[[From Wishes to Eternity]]*. Krátko nato požiadal Tuomas Holopainen Samiho Vänskä, aby opustil skupinu a Marco Hietala (Tarot, ex-Sinergy) sa po opustení Sinergy k skupine pridal. Okrem hrania tento basgitarista aj spieva.

V roku 2002 Nightwish vydali *[[Century Child]]*, a single „Ever Dream“ a „Bless the Child“. Hlavným rozdielom oproti predchádzajúcim nahrávkam je spolupráca s živým orchestrom z Fínska, čo dáva niektorým piesňam zvuk vážnej hudby. *Century Child* sa stal zlatým albumom dve hodiny po vydaní, platinovým po dvoch týždňoch. Takisto dovtedy nebol medzi prvým a druhým najpredávanejším albumom vo Fínsku taký veľký rozdiel v počte predaných kusov. Po klipe k „Bless the Child“ bol natočený druhý, ale bez singla, ktorý by ho podporil. Klip k „End of All Hope“ obsahoval scény z fínskeho filmu *[[Kohtalon kirja]]* (*Kniha osudu*).

V roku 2003 Nightwish vydali druhé DVD s titulom *[[End of Innocence]]*. Tarja Turunen sa v lete vydala a začali sa objavovať fámy, že skupina sa rozpadne. Tieto fámy boli v tom čase nepravdivé a skupina hrala koncerty celý ďalší rok a vydala nový album.

### ''Once'' (2004 – 2005)
Nový album nazvaný *[[Once (album Nightwish)|Once]]* vydali 7. júna 2004, spolu so singlom „Nemo“ (po latinsky "nikto"). Singel sa dostal na prvú priečku vo Fínsku a Maďarsku a v ďalších piatich krajinách sa dostal do prvej desiatky. „Nemo“ tak ostáva ich doteraz najúspešnejším singlom.

9 z 11 piesní na albume *Once* je nahraných spolu s orchestrom, tentoraz na rozdiel od *Century Child* s London Session Orchestra (ktorý okrem iného nahrával aj soundtrack k Pánovi prsteňov). Je to tiež ich druhý album, na ktorom je celá pieseň naspievaná vo fínčine („Kuolema Tekee Taiteilijan“ "Smrť robí umelca"). *Once* bol platinový vo Fínsku, raz v Nemecku, zlatý vo Švédsku a dosiahol prvú priečku v predávanosti v Grécku, Nemecku, Nórsku a Maďarsku. Single z tohto albumu sú: „Wish I Had an Angel“ (pieseň zo soundtracku filmu *[[Alone in the Dark]]*), „Kuolema Tekee Taiteilijan“ (vydaný len vo Fínsku) a „The Siren“. Okrem komerčného úspechu *Once* prijala kladne aj kritika, i keď sa objavili aj negatívne ohlasy odvolávajúce sa na prílišnú komercializáciu skupiny.

Úspech albumu umožnil skupine podniknúť *Once World Tour*, počas ktorej navštívili krajiny, v ktorých dovtedy nehrali. Medzi týmito predstaveniami bol aj otvárací ceremoniál Svetového šampionátu v atletike 2005 v Helsinkách.

Best of album bol vydaný v septembri 2005. Obsahuje piesne z ich celej diskografie. Nahrávka má titul *[[Highest Hopes]]*, je tu tiež cover verzia piesne od Pink Floyd „High Hopes“ (z albumu *[[The Division Bell]]*).

Toto je prvá pieseň, v ktorej Marco Hietala spieva sám. Okrem „High Hopes“ tu je aj remake „Sleeping Sun“ (z *[[Oceanborn]]*). K tejto piesni bol natočený nový klip, stredoveká bitka. Je na nemeckom vydaní singlu a samostatnom DVD vydaní Spinefarm.

### ''End of an Era'' (2005 – 2006)
Po nahraní nového DVD (vydaného v júni 2006) *[[End of an Era]]* sa štyria členovia skupiny rozhodli, že bude lepšie, ak Nightwish bude pokračovať bez Tarje Turunen. Vyjadrili to otvoreným listom. Urobili to kvôli jej mužovi Marcelovi Cabulimu a komerčným záujmom Tarje, ktoré údajne zmenili jej postoj ku skupine. Tuomas Holopainen odovzdal list Tarji Turunen po tom, ako skupina skončila úspešné celosvetové turné vo vypredanej Hartwall Arene v Helsinkách v noci 21. októbra 2005. List bol zverejnený aj na oficiálnej stránke Nightwish.

Turunen na incident zareagovala vyhlásením, že jej vyhodenie bolo pre ňu absolútnym šokom, že osobné útoky na jej manžela sú neoprávnené a riešenie tohto problému na verejnosti bolo nezmyselne kruté. S Turunen sa o tom pred odovzdaním listu nikto nerozprával. Napísala list, ktorý uverejnila na svojej stránke a urobila rozhovory s rôznymi televíziami, časopismi a novinami, v ktorých vyjadrila svoje postoje.

Medzitým sa na internete začalo špekulovať, kto bude následníčkou Tarje Turunen. 6. decembra Lady Angellyca zo španielskej skupiny Forever Slave vydala vyhlásenie, že je nádejným kandidátom, ale skupina na svojej webovej stránke odkázala, že fanúšikovia by nemali veriť fámam, ktoré média rozširujú.

### ''Dark Passion Play'' (2007)
Vo februári 2007 sa na oficiálnej stránke  objavila informácia potvrdzujúca vybratie novej speváčky z viac ako 2 000 uchádzačiek. Skupina však jej meno oznámila až 24. mája 2007, a to tlačovým vyhlásením a zároveň ako novinku na svojich stránkach. Ide o Švédku Anette Olzon.

30. mája 2007 vyšiel prvý singel, na ktorom sa podieľala aj Anette Olzon. Nahrávka má názov „Eva“ a je dostupná len na internete. Všetky zisky z predaja poputujú na charitatívne účely. 26. septembra 2007 singel nasledoval v poradí šiesty album kapely *[[Dark Passion Play]]*. Obsahuje 13 piesní, jednou z nich je práve „Eva“. Ďalší singel, „Amaranth“, vyšiel 22. augusta 2007. Tretím singlom je pieseň „Bye Bye Beautiful“.

### ''Imaginaerum'' (2011)
Imaginaerum je siedmy štúdiový album skupiny. Je nahraný so speváčkou Anette Olzon. Singel z albumu , pod názvom „Storytime“ bol zverejnený 11. novembra. Je k nemu nahraný aj klip. Popri nahrávaní albumu sa chystá aj film s rovnomenným názvom. Premiéra je uvedená na 23. november 2012.

### ''Endless forms most beautiful, príchod Floor Jansen a Troya Donockleyho'' (2012-)
1.októbra 2012 skupina zverejnila, že končia spoluprácu s doterajšou speváčkou Anette Olzon. Odchod speváčky bol po vzájomnej dohode oboch strán. Dôvodom bolo, že smerovanie kapely sa nezhoduje so smerovaním Anette. 9.októbra 2013 skupina oznámila príchod novej speváčky Floor Jansen a tak isto nového člena Troya Donockleyho hráča na írskom nástroji uilleann pipes (v preklade lakťové gajdy), ktorý doplnil skupinu o ďalšieho člena a tým sa stal Nightwish po prvýkrát vo svojej histórii šesťčlennou kapelou. 

Na oficiálnej stránke Nightwishu bola zverejnená informácia o novo pripravovanom štúdiovom albume, ktorý by mal byt vydaný v roku 2015. Bude to už v poradí ôsmy album.

Obal a názov albumu bol predstavený 22. decembra 2014 a jeho vydanie bolo oznámené na 27. marca 2015.
## Zostava
### Súčasní členovia
* Floor Jansen – spev (2013 – súčasnosť, hosťujúci člen v rokoch 2012 – 2013)
* Troy Donockley – lakťové gajdy (uilleann pipes) (2013 – súčasnosť, hosťujúci člen v rokoch 2007 – 2012)
* Tuomas Holopainen – klávesy, klavír, syntetizéry (1996 – súčasnosť), spev (1996 – 2001)
* Erno "Emppu" Vuorinen – gitara (1996 – súčasnosť), basgitara (1996 – 1997)
* Kai Hahto (Wintersun) – bicie (2019 – súčasnosť, hosťujúci člen v rokoch 2014 – 2019)

### Hosťujúci členovia
* Jukka Koskinen (Wintersun) – basgitara (2021 – súčasnosť)

### Bývalí členovia
* Marco Hietala – basgitara, spev (2001 – 2021)
* Jukka Nevalainen – bicie, perkusie (1997 – 2019)
* Anette Olzon – spev (2007 – 2012)
* Tarja Turunen – spev (1996 – 2005)
* Sami Vänskä – basgitara (1998 – 2001)

### Bývalí hosťujúci členovia
* Samppa Hirvonen - basgitara (1997 - 1998, len naživo)
* Marianna Pellinen - sprievodné vokály (1997 - 1998, len naživo)
* Esa Lehtinen - flauta (1997 - 2000, len štúdiovo)

### Hosťujúci hudobníci
* Tony Kakko (Sonata Arctica) – *From Wishes to Eternity* a *Over the Hills and Far Away* a "Beauty and the beast"
* Tapio "Tonquemada" Wilska (Finntroll) – *Oceanborn* a *Over the Hills and Far Away*
* Ike Vil (Babylon Whores) – *Wishmaster*
* John Two-Hawks – *Once*

## Diskografia
### Albumy
* *[[Angels Fall First]]* (1997)
* *[[Oceanborn]]* (1998)
* *[[Wishmaster (album)|Wishmaster]]* (2000)
* *[[Over the Hills and Far Away (album)|Over the Hills and Far Away]] (EP)* (2001)
* *[[Century Child]]* (2002)
* *[[Once (album Nightwish)|Once]]* (2004)
* *[[Dark Passion Play]]* (2007)
* *[[Imaginaerum]]* (2011)
* *[[Endless Forms Most Beautiful]] *(2015)
* *[[Human. :II: Nature.]]* (2020)
* *[[Yesterwynde]]* (2024)

### Single
* „The Carpenter“ (1997)
* „Sacrament of Wilderness“ (1998)
* „Walking in the Air“ (1999)
* „Sleeping Sun (Four Ballads of the Eclipse)“ (1999)
* „Deep Silent Complete“ (2000)
* „Ever Dream“ (2002)
* „Bless the Child“ (2002)
* „Nemo“ (2004)
* „Wish I Had an Angel“ (2004)
* „Kuolema Tekee Taiteilijan“ (2004)
* „The Siren“ (2005)
* „Sleeping Sun“ (2005)
* „Eva“ (2007)
* „Amaranth“ (2007)
* „Erämaan Viimeinen“ (2007)
* „Bye Bye Beautiful“ (2008)
* „The Islander“ (2008)
* „Hilma ja Onni“ (2009)
* „Storytime“ (2011)
* „The Crow, the Owl and the Dove“ (2012)
* „Élan“ (2015)
* „Endless Forms Most Beautiful“ (2015)
* „Alpenglow“ (2015) 
* „My Walden“ (2016)
* „Noise“ (2020)
* „Harvest“ (2020)

### Kompilácie
* *[[Wishmastour 2000]]* (2000)
* *[[Tales from the Elvenpath]]* (2004)
* *[[Bestwishes]]* (2005)
* *[[Highest Hopes]]* (2005)
* *The Sound of Nightwish Reborn* (2008)
* *Lokikirja* (2009)
* *Walking in the Air – The Greatest Ballads* (2011)
* *Decades* (2018)

### DVD-čka
* *[[From Wishes to Eternity]]* (2001)
* *[[End of Innocence]]* (2003)
* *[[End of an Era]]* (2006)
* ''Showtime, Storytime'' (2013)
* *Vehicle of Spirit* (2016)

### Prevzaté pesničky
#### Prevzaté pesničky hrané len naživo
* „Crazy Train“ – Ozzy Osbourne
* „Wild Child“ – W.A.S.P.
* „Crimson Tide“ – Hans Zimmer
* „Deep Blue Sea“ – Trevor Rabin
* „Don't Talk to Strangers“ – Dio

#### Prevzaté pesničky na albumoch
* „Where Were You Last Night“ – Ankie Bagger
* „High Hopes (Live cover)“ – Pink Floyd
* „Phantom of the Opera“ – Andrew Lloyd Webber
* „Symphony of Destruction (Live cover)“ – Megadeth
* „Over the Hills and Far Away“ – Gary Moore
* „Walking in the Air“ – Howard Blake

## Referencie

## Iné projekty

## Externé odkazy
* Oficiálna stránka
* 
* nightwish.sk 
* Český web o Nightwish 


Kategória:Fínske heavymetalové hudobné skupiny
Kategória:Symfonickometalové hudobné skupiny
Kategória:Powermetalové hudobné skupiny
Kategória:Hudobné skupiny z 1996